ওয়েস্ট ইন্ডিজের রান তাড়ার শুরুটা খারাপ ছিল না। আগের দুই ম্যাচে ধীর গতিতে শুরু করলেও গেইল এদিন ছিলেন আগ্রাসী। তবে এভিন লুইস ছিলেন ব্যর্থতার বৃত্তেই। বলে ব্যাট ছোঁয়াতেই ধুঁকছিলেন। গেইলের সৌজন্যে তবু ১০ ওভারে ৫৩ রান ওঠে উদ্বোধনী জুটিতে। সিরিজে টানা তৃতীয়বার দলকে প্রথম উইকেট এনে দেন মাশরাফি। তিনবারই তার শিকার ভয়ঙ্কর এভিন লুইস। তবে ধীরে ধীরে গেইলই ভয় ধরিয়ে দিতে শুরু করেছিলেন ছক্কা স্টেডিয়ামের ছাদে উড়িয়ে ফেলে। তবে তার সঙ্গী শেই হোপ ছিলেন শান্ত। দুু’জনের ৫২ রানের জুটিতে হোপের রান ৩২ বলে ১৪! তবে গেইল আতঙ্ক থেকে মুক্তি দেন রুবেল হোসেন। তার ৬ চার ও ৫ ছক্কায় ৬৬ বলে ৭২ করে ক্যাচ দেন লং অনে। এর পর দলের হাল ধরেন হেটমায়ার। হোপকে নিয়ে ৬৭ রানের জুটি গড়েন। কিন্তু আগের ম্যাচে সেঞ্চুরি করা হেটমায়ারকে ৩০ রানে বোল্ড করে মিরাজ। অবশ্য হোপ আউট হতে পারতেন আরো আগেই। ৩৬ রানে মিরাজের বলে লং অফে তার ক্যাচ ছাড়েন রুবেল। তবে মাশরাফি ফিরে এসে ৬৪ রান করা হোপকে বিদায় করেন। মনে হচ্ছিল এখানেই হয়তো নুইয়ে পড়বে ওয়েস্ট ইন্ডিজ। কিন্তু না, দুর্দান্ত সব শটে ম্যাচ জমিয়ে দেন রভম্যান পাওয়েল। প্রথম ৫ ওভারে ১০ রান দিয়েছিলেন যে মোস্তাফিজ, তার পরের ৩ ওভার থেকে আসে পাওয়েলের ৩৮ রান! তার ব্যাটে শেষ ৩ ওভারে ৪০ রান, তখন অসম্ভব মনে হচ্ছিল না। কিন্তু অধিনায়কের ভরসাতে মোস্তাফিজ গুছিয়ে নেন নিজেকে। শুধু তাই নয়, ৪৯তম ওভারে দুর্দান্ত বোলিংয়ে কেবল ৬টি সিঙ্গেল দেন রুবেল। শেষ ওভারের প্রথম বলে মোস্তাফিজ ছক্কা হজম করলেও পরের ৫ বলে দেন ৩ রান।